M. Sabolová, poslankyňa: (2002-06-26):
I. Presperín, podpredseda NR SR: Ďakujem. Pán poslanec Maxon bude reagovať. Prosím. M. Maxon, poslanec: Pani poslankyňa Sabolová, nuž vaše konštatovanie, že len ústavnoprávny výbor, len legislatívny odbor Kancelárie Národnej rady. Nuž dovoľte mi, aby som vám pripomenul, že len ten legislatívny odbor Kancelárie Národnej rady je tým odborom, ktorý nás uchránil aj v tomto volebnom období pred podstatne väčším množstvom problémov. Lebo tá vládna legislatíva je naozaj taká nekvalitná, že spoločná správa musí mať potom 150 alebo 250 len legislatívnotechnických pripomienok. To je reálny fakt, a to je pravda. A pani poslankyňa, o kvalite našej legislatívy hovorí aj zákon o odpadoch. Bol to zákon, keď snemovňa mala dobrý pocit, že prešiel dobrý návrh zákona. Buďte taká láskavá, nevyrušujte ma. Dobre? Ak si chcete teda hundrať, hundrite si za dverami. Vy máte zvyk, že si môžete dovoliť v tejto snemovni všetko. Takže láskavo seďte a počúvajte alebo choďte von. Že prešiel dobrý návrh zákona. Nuž, vážená pani poslankyňa, ja som dva mesiace pracoval ako poslanec mestského zastupiteľstva na možnosti aplikácie tohto zákona. To bol naozaj vynikajúci zákon, keď sme naháňali tisícky občanov v Bratislave, tisícky občanov v Košiciach a že sme ich šikanovali pre to, že aplikačná prax tohto zákona bola skoro nerealizovateľná. Vy sa tomu smejete, ale tie tisícky ľudí, ktoré chodili na úrady, na mestské úrady alebo obecné úrady, vás ubezpečujem, že sa tomu nesmiali. A nesmiali sa ani tí ľudia, ktorí to mali na starosti v mestách. I. Presperín, podpredseda NR SR: Ďakujem. Prosím pokoj. Ďalej v rozprave vystúpi pán poslanec Klemens ako posledný prihlásený. J. Klemens, poslanec: Ďakujem pekne za možnosť vystúpenia. Vážený pán predsedajúci, vážená pani podpredsedníčka vlády, vážené kolegyne a kolegovia, budem veľmi stručný a vo svojom vystúpení chcem len poprosiť pani podpredsedníčku vlády, keby bližšie a podrobnejšie informovala o kapitole pôdohospodárstvo. Vieme dobre, že pôdohospodárstvo Slovenskej republiky bude jazýčkom na váhach pri vstupe Slovenskej republiky do Európskej únie. Preto poprosím o podrobnejšiu informáciu. Ďakujem pekne. I. Presperín, podpredseda NR SR: Ďakujem pekne. Končím rozpravu, uzatváram rozpravu o tomto bode programu. Pani podpredsedníčka vlády, chcete reagovať. M. Kadlečíková, podpredsedníčka vlády SR: Veľmi pekne ďakujem pánom poslancom - pánovi Maxonovi, pánovi poslancovi Klemensovi za ich, povedala by som, že konštruktívne vystúpenia. Hľadala som predovšetkým to pozitívne, ale aj za faktickú poznámku pani poslankyne Sabolovej, ktorá vlastne doplnila obraz, ako to prebiehalo v legislatívnom procese pri tom kritizovanom zákone. Predovšetkým pán poslanec Maxon, chcela by som na začiatku zdôrazniť, že táto správa má svoju štruktúru, ktorú sme dostali od Európskej komisie. Teda sme kopírovali túto štruktúru a nebolo možné do nej pridávať, bolo možné len dávať do prílohy. Takže v prílohe sú určité dodatky. Prečo tam nie je dodatok napríklad, ktorý sa týka štúdie ekonomických a sociálnych súvislostí vstupu Slovenskej republiky do Európskej únie. Predovšetkým je to naša záležitosť. Naši občania musia byť pripravení, medzi našimi občanmi treba vyvolať diskusiu a pripraviť sa na vstup do Európskej únie a po druhé, túto štúdiu som prevzala včera od predsedu Slovenskej akadémie vied pána profesora Lubyho. Takže nemohla byť súčasťou tejto správy, ale ubezpečujem vás, bude zverejnená 4. júla. Verejnosť s ňou bude oboznámená a ešte predtým v stredu ju poskytneme aj poslancom a poslankyniam Národnej rady, aby ste ju mali k dispozícii a boli informovaní aj o tomto, povedala by som, že politicky nezaťaženom, ale vedeckom pohľade na dopady nášho vstupu do Európskej únie. Nie, nehádali sme sa, pán poslanec Maxon, ja vás ubezpečujem, že financie neboli problémom. Celkom určite sme vedeli, že tie peniaze máme. Šlo len o to, vyjasniť si, že kedy možno celý tento proces spustiť a museli sme čakať aj na nový štátny rozpočet. So Slovenskou akadémiou vied sme spolupracovali už predtým. Je to zaujímavá štúdia a myslím si, že veľmi zodpovedne odráža ten vývoj, ktorý bude predovšetkým pozitívny, ale je aj štúdiou, ktorá je realistická. Súvislosti, ktoré ste tu spomínali, si naozaj vážim, že ste tak objektívne vystúpili konštruktívne, ako aj so znalosťou veci k niektorým zákonom. Budeme mať možno určité problémy upraviť, ale, samozrejme, že od toho sme tu, aby sme rokovali a aby sme vyjasňovali problémy, ktoré tu vznikli. K zákonu o ochrane prírody a krajiny toľko, že bola tam určitá podmienenosť, že pôjde aj o zákon o lesoch. Dnes tento zákon bol vo vláde Slovenskej republiky schválený. K zákone o obaloch chcem len poznamenať, že takisto vláda zaviazala uznesením ministra životného prostredia, aby bola zároveň prijatá do konca júla aj smernica, ktorá by to práve v tej podnikateľskej oblasti zjednodušila, aby sme v tomto prípade neboli my tí najprísnejší, dokonca prísnejší, ako sú dnes samotné krajiny Európskej únie. Zákon o spotrebnej dani z tabaku a tabakových výrobkov, ubezpečujem vás pán poslanec, že rokujeme s pánom ministrom Hajnovičom o tejto otázke, dnes aj s pánom ministrom Kukanom, ako aj s hlavným vyjednávačom. Samozrejme, že bolo by bývalo lepšie, ak by ten zákon bol býval prijatý, pretože potom bude treba postupovať o to razantnejšie, o to väčšie skoky budeme mať počas toho obdobia, ktoré nám ešte zostáva, aj keď sme vynegociovali po vstupe Slovenskej republiky do Európskej únie to najdlhšie prechodné obdobie. Ináč spoluprácu s Národnou radou Slovenskej republiky oceňujem. Oceňujem najmä pri prijímaní eurozákonov. Dá sa povedať už dnes, že bolo schválených v Národnej rade 38 zákonov, a to tiež hovorí o podpore alebo o jednotnom postupe vo vzťahu k európskej integrácii. Pán poslanec Klemens, vo vzťahu ku kapitole poľnohospodárstvo. Urobili sme veľký pokrok aj týmto rokovaním Národnej rady, aj touto schôdzou, pretože bol prijatý celý rad legislatívy, významnej legislatívy, ale najmä, my sme už uzavreli rokovania v kapitole poľnohospodárstvo v časti fytosanitárne a zooveterinárne opatrenia a teraz už negociujeme kvóty. Teda kvóty v tých troch vyznačených oblastiach, ako je napríklad mlieko, izoglukóza a chov oviec. Ukazuje sa podľa predbežných výsledkov, že s chovom oviec nebudú problémy, trochu sa ešte naši negociátori budú musieť potrápiť s tými predchádzajúcimi dvoma oblasťami, ale vyzerá to perspektívne. Čo sa týka priamych platieb, jedného sme si vedomí, že sú súčasťou acquis communautaire alebo jednoduchšie legislatívy Európskej únie a pri rovnakom zaobchádzaní máme na ne nárok aj my, lenže o ich výške alebo o zachovaní domácich dotácií, pôjde o proces, o ktorom sa bude rokovať do októbra roku 2002. Takže dámy a páni, ja vám ďakujem za pozornosť za tieto pripomienky a sľubujem, do týždňa budete mať štúdiu ekonomických a sociálnych súvislostí vstupu Európskej únie do Slovenskej republiky. I. Presperín, podpredseda NR SR: Ďakujem. Pán spravodajca, prosím.